На основу члана 32. Закона о локалној самоуправи (''Службени гласник РС'', бр. 129/2007, 83/2014-др.закон, 101/2016-др.закон и 47/2018), члана 239. Закона о накнадама за коришћење јавних добара (''Сл.гласник РС'', бр. 95/2018 и 49/2019), члана 6. став 1. тачка 5 и члана 7. Закона о финансирању локалне самоуправе ("Службени гласник РС", број 62/2006, 47/2011, 93/2012, 99/2013 – усклађени дин. изн., 125/2014 - усклађени дин. изн., 95/2015- усклађени дин. изн., 83/2016, 91/2016- усклађени дин. изн., 104/2016- др. закон, 96/2017- усклађени дин. изн., 89/2018- усклађени дин. изн. и 95/2018-др. закон) и члана 40. Статута општине Ћићевац (''Службени лист oпштине Ћићевац'', бр. 3/19), на предлог Општинског већа, Скупштина општине Ћићевац на 44. седници, одржаној дана 20. децембра 2019. године, донела је

ОДЛУКУ

**о утврђивању висине накнаде за коришћење јавних површина**

**за територију општине Ћићевац**

Члан 1.

 Овом одлуком утврђује се висина накнаде за коришћење јавних површина у складу са законом, олакшице, начин достављања и садржај података о коришћењу јавне површине надлежном органу који утврђује обавезу плаћања накнаде.

Члан 2.

Обвезник накнаде за коришћење јавне површине је корисник јавне површине.

Члан 3.

 Основица накнаде за коришћење простора на јавној површини је површина коришћеног простора изражена у метрима квадратним (м2).

 У случају да Планом распореда места за постављање монтажних објеката и опреме није одређена површина коришћеног простора, површину коришћеног простора записнички утврђује у сваком конкретном случају надлежна организациона јединица Општинске управе.

Члан 4.

 Висина накнаде за коришћење јавне површине утврђује се узимајући у обзир највиши износ накнаде прописан законом, која је одређена у м2 по дану, и применом критеријума као што су: време коришћења простора, зона у којој се налази простор који се користи, као и техничко-употребне карактеристике објекта, уколико се јавна површина користи за постављање објеката.

Члан 5.

Територија општине Ћићевац подељена је у 3 зоне:

* Прва зона – обухвата део насељеног места Ћићевац, Карађорђеву улицу, индустријску зону Појате и индустријску зону Кошари које су обухваћене Генералним планом Ћићевца (“Сл. лист општине Ћићевац“, бр. 7/09), ;
* Друга зона - обухвата остали део насељеног места Ћићевац, осим Карађорђеве улице и индустријске зоне Кошари и
* Трећа зона - обухвата насељена места: Појате, осим индустријске зоне, Сталаћ, Лучина, Град Сталаћ, Мрзеница, Плочник, Браљина, Мојсиње и Трубарево.

Члан 6.

 Јавна површина у смислу ове одлуке јесте површина утврђена планским документом општине која је доступна свим корисницима под једнаким условима, и то:

 -јавна саобраћајна површина (пут, улица, пешачка зона и сл.),

 -трг,

 -јавна зелена површина (парк, сквер и сл.),

 - јавна површина блока (парковски уређене површине и саобраћајне површине).

Члан 7.

 Накнаду за коришћење јавне површине, решењем утврђује организациона јединица Општинске управе надлежна за утврђивање, контролу и наплату јавних прихода

 Обвезник накнаде дужан је да утврђену обавезу по основу накнаде плаћа до 15. у месецу за претходни месец, а за месеце за које је обавеза доспела у моменту уручења решења у рокуод 15 дана од дана достављања решења.

 Ако се накнада плаћа за дане (мање од 1 месец), обвезник је у обавези да обрачунату накнаду плати у року од 15 дана од дана достављања решења.

 Против решења из става 1. овог члана може се изјавити жалба Министарству у чијој су надлежности послови финансија, преко надлежне организационе јединице Општинске управе.

 У погледу поступка утврђивања накнаде, контроле, наплате, принудне наплате, застарелости и осталог што није прописано овом одлуком сходно се примењују одредбе Закона о пореском поступку и пореској администрацији.

Члан 8.

 Накнаде за коришћење јавних површина су:

1. накнада за коришћење простора на јавној површини у пословне и друге сврхе, осим ради продаје штампе, књига и других публикација, производа старих заната и домаће радиности;

2. накнада за коришћење јавне површине за оглашавање за сопствене потребе и за потребе других лица, као и за коришћење површине и објеката за оглашавање за сопствене потребе, као и за потребе других лица којима се врши непосредни утицај на расположивост, квалитет или неку другу особину јавне површине, за коју дозволу издаје надлежни орган јединице локалне самоуправе;

3. накнада за коришћење јавне површине по основу заузећа грађевинским материјалом и за извођење грађевинских радова и изградњу.

Члан 9.

Накнаду за коришћење јавних површина не плаћају директни и индиректни корисници буџетских средстава.

Накнада за коришћење јавних површина по основу заузећа грађевинским материјалом и за извођење грађевинских радова не плаћа се ако се раскопавање, односно заузимање јавне површине врши због изградње, реконструкције коловоза, тротоара или друге јавне саобраћајне површине, као и приликом извођења радова јавних комуналних предузећа у сврху довођења објеката у функцију. Под довођењем објекта у функцију подразумевају се радови на текућем (редовном) одржавању објекта, за које се не издаје одобрење по Закону о планирању и изградњи.

Члан 10.

 Накнаде за коришћење јавних површина уплаћују се на рачуне прописане за уплату јавних прихода.

 Приходи остварени од накнаде за коришћење јавних површина припадају буџету општине Ћићевац.

Члан 11.

Основ за задужење по овој одлуци може бити решење Одсека за урбанизам, грађевинарство којим се одобрава коришћење јавне површине, као и записник инспекцијске службе Општинске управе у којем се констатује да је одређено лице без правног основа користило јавну површину за чије је коришћење прописано плаћање накнаде по овој одлуци.

Организациона јединица надлежна за комунално - инспекцијске послове у поступку контроле дужна је да достави примерак записника надлежној организационој јединици Општинске управе, ради доношења решења о задужењу накнадом са следећим подацима, за случајеве из претходног става овог члана:

- за правна лица: назив, одговорно лице у правном лицу, ПИБ, матични број правног лица, текући рачун, тачна адреса седишта правног лица,

- за физичка лица: име и презиме, ПИБ, матични број, број личне карте, текући рачун, назив радње са тачном адресом, делатност,

- податке о адреси, површини и времену коришћења простора на јавним површинама.

Члан 12.

Саставни део ове одлуке, чини Тарифа накнада за коришћење јавних површина.

Члан 13.

 Ова одлука ступа на снагу наредног дана од дана објављивања у ''Службеном листу општине Ћићевац'', а примењује се од 01.01.2020. године

СКУПШТИНА ОПШТИНЕ ЋИЋЕВАЦ

Бр. 418-4/19-01 од 20. децембра 2019. године

 ПРЕДСЕДНИК

 Славољуб Симић

**ТАРИФА НАКНАДА ЗА КОРИШЋЕЊЕ ЈАВНИХ ПОВРШИНА**

**ТАРИФНИ БРОЈ 1**

За коришћење простора на јавној површини у пословне и друге сврхе, осим ради продаје штампе, књига и других публикација, производа старих и уметничких заната и домаће радиности утврђује се и плаћа накнада по м2 коришћеног простора и то:

1. За отворене и покривене тезге и столове на којима се продаје роба односно излагање робе током целе године испред продајног објекта, дневно по зонама:

I зона 6,00 динара

II зона 4,00 динара

III зона 3,00 динара

1. За коришћење простора за постављање столова испред угоститељских објеката дневно по зонама:

I зона 3,00 динара

II зона 2,00 динара

III зона 2,00 динара

1. За постављање киоска, aпарата за сладолед, банкомата, аутомата за продају штампе и других привремених објеката по м2 дневно 5,00 динара, у свим зонама.

 **Напомена:**

1. Накнаду из овог тарифног броја плаћа физичко или правно лице које користи јавну површину.

2. Накнада из овог тарифног броја се утврђује на основу записника комуналне инспекције и решења донетог од стране Одсека за урбанизам и грађевинарство.

3. Одобрење за коришћење простора на јавној површино обавезно се доставља Одсеку за привреду, локални економски развој и локалну пореску администрацију.

**ТАРИФНИ БРОЈ 2**

За коришћење јавне површине за оглашавање за сопствене потребе и за потребе других лица, као и за коришћење површине и објеката за оглашавање за сопствене потребе, као и за потребе других лица којима се врши непосредни утицај на расположивост, квалитет или неку другу особину јавне површине, за коју дозволу издаје надлежни орган јединице локалне самоуправе плаћа се накнада у износу 12 динара по м2 дневно, у свим зонама.

**Напомена:**

1.Накнаду из овог тарифног броја плаћа физичко или правно лице које користи јавну површину.

2.Накнада из овог тарифног броја се утврђује на основу записника комуналне инспекције и решења донетог од стране Одсека за урбанизам и грађевинарство.

3. Одобрење за коришћење простора на јавној површино обавезно се доставља Одсеку за привреду, локални економски развој и локалну пореску администрацију.

**ТАРИФНИ БРОЈ 3**

За коришћење простора на јавним површинама ради извођења грађевинских радова утврђује се накнада и то:

1. При изградњи објекта дневно по 1м2 заузете површине, у свим зонама............................................................................................................2,00 динара
2. При извођењу радова на објектима који изискују раскопавање коловоза и тротоара дневно по 1м2 , у свим зонама........................................................................2,00 динара

**Напомена:**

1. Накнаду из овог тарифног броја плаћа физичко или правно лице које користи јавну површину по основу заузећа грађевинским материјалом и за извођење грађевинских радова и изградњу.
2. Накнада из овог тарифног броја се утврђује на основу записника комуналне инспекције и решења донетог од стране Одсека за урбанизам, грађевинарство и стамбено-комуналне послове.
3. Одобрење за коришћење простора на јавној површино обавезно се доставља Одсеку за привреду, локални економски развој и локалну пореску администрацију.

**О б р а з л о ж е њ е**

**ПРАВНИ ОСНОВ ЗА ДОНОШЕЊЕ ОДЛУКЕ**

Правни основ за доношење Одлуке о утврђивању висине накнаде за коришћење јавних површина за територији општине Ћићевац, садржан је у члану 6. став 1. тачка 5) и члан 7. став 1. Закона о финансирању локалне самоуправе (,,Службени гласник Републике Србије’’, број 62/06, 47/11, 93/12, 99/13 – усклађени дин. изн, 125/14 – усклађени дин. изн, 95/15 – усклађени дин. изн, 83/16, 91/16- усклађени дин. изн., 104/16 – др. закон, 96/17– усклађени дин. изн. и 89/18– усклађени дин. изн. и 95/2018-др. закон), члану 239. став 3. Закона о накнадама за коришћење јавних добара (''Службени гласник РС '', бр. 95/18 и 49/2019), члан 40. Статута општине Ћићевац (''Службени лист општине Ћићевац '', бр. 3/2019).

 Члан 32. став.1 тачка 3 Закона о локалној самоуправи предвиђа да скупштина општине, у складу са законом утврђује стопе изворних прихода општине, као и начин и мерила за одређивање висине локалних комуналних такси и накнаде.

 Члан 40. став 1. тачка 3 Статута општине Ћићевац предвиђа да скупштина општине, у складу са законом утврђује стопе изворних прихода општине, као и начин и мерила за одређивање висине локалних комуналних такси и накнада.

**РАЗЛОЗИ ЗА ДОНОШЕЊЕ ОДЛУКЕ**

Одредбама члана 6. Закона о финансирању локалне самоуправе предвиђено је да јединици локалне самоуправе припадају изворни приходи који се остваре на њеној територији у оквиру којих су у тачки 5) предвиђене накнаде за коришћење јавних добара.

Одредбама члана 7. истог закона је предвиђено да скупштина јединице локалне самоуправе својом одлуком утврђује стопе изворних прихода, као и начин и мерила за одређивање висине локалних такса и накнада.

Одредбама члана 239. став 3. Закона о накнадама за коришћење јавних добара, којим су између осталих прописане и накнаде за коришћење јавних површина, предвиђено је да се актом скупштине јединице локалне самоуправе утврђује висина накнаде за коришћење јавних површина, олакшице, начин достављања и садржај података о коришћењу јавне површине надлежном органу који утврђује обавезу плаћања накнаде.

Највиши износ накнаде за коришћење јавне површине прописан је у Прилогу 12. Закона и то:

|  |  |  |  |
| --- | --- | --- | --- |
|  Ред. број | Врста накнаде | Основица | Највиши износ накнаде - дневно(динара)  |
| 1.  | Накнада за коришћење простора на јавној површини у пословне и друге сврхе, осим ради продаје штампе, књига и других публикација, производа старих и уметничких заната и домаће радиности | m2  | 122,00  |
| 2.  | Накнада за коришћење јавне површине за оглашавање за сопствене потребе и за потребе других лица, као и за коришћење површине и објекта за оглашавање за сопствене потребе и за потребе других лица, за које дозволу издаје надлежни орган јединице локалне самоуправе | m2 | 100,00  |
| 3.  | Накнада за коришћење јавне површине по основу заузећа грађевинским материјалом и за извођење грађевинских радова и изградњу | m2  | 180,00  |